Toda a oposición amosou este luns a súa satisfacción pola decisión da Audiencia Nacional e pediu que se reactive xa a comisión de investigación das caixas no Parlamento para establecer tamén as responsabilidades políticas. Iniciada hai máis de tres anos, continúa paralizada, ao PP parécelle dabondo o feito e quere abordar xa as conclusións, mentres que o resto de grupos aposta por seguir indaganda e mesmo solicitar a comparecencia de máis testemuñas.

Villares cre que a decisión da Audiencia Nacional "era do máis lóxico"

O voceiro parlamentario de En Marea, Luís Villares, cre que a decisión xudicial "era do máis lóxico" tras un proceso que foi "unha verdadeira estafa para os galegos". Ademais, cre que é "un símbolo do que sucede e non pode volver suceder: meter a man na caixa que era de todos". "A xustiza chega tarde", insiste o portavoz, que advirte que agora hai que "saber que pasou para tomar decisións de carácter mesmo político".

Desde o PSdeG, o seu voceiro na Cámara, Xoaquín Fernández Leiceaga, reclama finalizar coa comisión de investigación sonbre a fusión das caixas para explicar "as actuacións dos responsábeis políticos en todo este proceso". Segundo cre, as indagacións tiveron "unha existencia lánguida" que non foi dabondo.

Pontón apunta a Feijóo por teren blindado as indemnizacións "no tempo extra que el lles deu para seguir á fronte das caixas"

Ana Pontón, portavoz do BNG, asegura que a sentenza é "absolutamente benevolente e insuficiente" e considera un "escándalo" que os ex-directivos "non pagasen os cartos desta sentenza crendo que podían estar por riba da lei". Ademais, apuntou o presidente da Xunta por térense blindado as indemnizacións "no tempo extra que Feijóo lles deu para seguir á fronte das caixas". "O seu papel foi clave para que esta actuación ilegal se desde no último momento", advertiu.